 पालीथीन दे खलाफ जम्मू नगर निगम ते प्रदूशण नियंत्रण बोर्ड जम्मू दा संयुक्त अभियान कोई खास खरा नेईं जा रदा ऐ जेहदे कन्नै सरकार दी कार्यप्रणाली दी सब्भनै थमां बड्डी विसंगति उभरी ऐ सामने औंदी ऐ।  लम्बे समे थमां एह गल्ल जगजाहिर ऐ जे सरकारी एजेंसियें च उच्च स्तर दी जेड़ी विचारधारा ऐ ओह ऐसी ऐ जेड़ी कम्म करना नेईं चौहंदी ऐ बल्कें बिना कम्म कीत्तै गै सारा श्रेय लैना चाहंदी ऐ।  पालीथीन उप्पर प्रतिबंध दी घोशणा एहदा इक ताजा उदाहरण ऐ।  शायद एह गल्ल कुसै गी पता होग जे पालीथीन सिर्फ जमीन गी नसकान नेईं पुज्जांदा ऐ बल्के सोच उप्पर बी असर करदा ऐ।  जेएमसी ते पीसीबी गी जिन्नै प्रेरित कीत्ता ओहदी तारीफ करनी होग ते सब्बनै थमां मती प्रशंसा उच्च न्यायालय दी होनी लोड़चदी जिन्नै सरकार गी प्रतिबंध लागू करने दे लेई निर्देश दित्तै।  हलांके एह गल्ल अंधे अनुसरन दी गै गलाई जाग जे बिना एहदा विकल्प तपाश कीत्ते ते उनें लोकें दी समस्या गी दिक्खे, जेड़ी पूरी चाल्ली कन्नै एहदे उप्पर निर्भर ऐ, प्रतिबंध लागू करी दित्ता।  श्रीनगर च पालीथीन दे खलाफ अभियान गी भारी सफलता इस करी मिली की जे श्रीनगर नगर निगम नै इक ते जागरूकता ते दूए दुकानदारें ते बपारिएं दी सैह्‌मति लेई ऐ एह् अभियान शुरू कीत्ता।  एह्‌दे लेई केई हफ्ता गै नेईं बल्के म्हीने लगी गे ते हुन बी केईं लोक प्लास्टिक दा विकल्प तलाशा रदे न जेह्‌ड़ी उंदे लेई फायदेमंद रेह्।  उत्थै गै जम्मू च लोकें पालीथीन प्रतिबंध दे खलाफ सुर बुलन्द करी लैतै दे न की जे ना ते कोई एनजीओ सामने आई ऐ जेह्‌ड़ी लोकें गी पालीथीन दे नसकान दे बारे च जागरूक करी सकै ते ना गै सरकारी एजेंसिएं दे कश एहदा कोई विकल्प ऐ।  जेएमसी ते पीसीबी नै प्रतिबंध लाने दे परैंत लोकें गी इसै स्वीकार करने दा कोई मौका नेईं दित्ता ते न गै नमे-नमे विचारें गी कोई थाह्‌र दित्ती बल्के उन्नै लोके गी प्लास्टिक दे नफे ते नसकान गी समझने दा मौका दित्ते बगैर गै भारी भरकम मात्रा च पालीथीन गी कब्जे च लेई ऐ उस्सी अवैज्ञानिक तरीके कन्नै खत्म कीत्ता। 